Nog 'n Balfour-botsing eis 'n lewe | Maroela Media
Nog 'n Balfour-botsing eis 'n lewe
Argieffoto. Foto: Netcare911
'n Man is dood en drie ander mense beseer nadat twee voertuie Sondagmiddag op die R23-pad naby Balfour gebots het.
Chris Botha, 'n woordvoerder van Netcare911, het gesê die botsing het omstreeks 13:00 in 'n kruising plaasgevind. "'n Voertuig en 'n bakkie het in die kruising gebots. Die beseerdes en oorledene is buite die voertuie, aan die kant van die pad, aangetref," het Botha gesê. Hy sê nadat hulle ondersoek is, is daar bevind dat een man op slag dood is. "Een van die beseerdes het ernstige beserings opgedoen en die ander twee geringe beserings."
Die mense is na verskeie hospitale in die omgewing geneem vir verdere behandeling en waarneming.
Maroela Media het Vrydag berig Wikus Bodenstein, 'n gr.1-leerling aan Laerskool Balfour, is Woensdag in 'n busongeluk dood nadat 'n vragmotor die skoolbus van agter getref het. Die bus het gerol as gevolg van die impak van die botsing. Lees meer hier.